Antallet af politianmeldelser for voldtægt er steget fra 365 anmeldelser i 2014 til 1.013 anmeldelser i 2018. Det viser tal fra Danmarks Statistik.

Voldtægtssager Antallet af anmeldelser af voldtægtssager er steget fra 365 i 2014 til 1.013 i 2018.

Fra 2010-2015 blev 581 mænd dømt for voldtægt. Heraf var 214 ikke-vestlige indvandrere, ikke-vestlige efterkommere og personer uden fast ophold i Danmark. Personer med anden etnisk baggrund end dansk er derfor overrepræsenterede i statistikkerne over voldtægtsdømte.

Det estimeres, at cirka 5.400 kvinder i Danmark hvert år udsættes for tvangssamleje eller forsøg på tvangssamleje. Mange voldtægter bliver ikke anmeldt.

Der er for lidt data på de omkring 5.400 voldtægter til at sige, om indvandrere og efterkommere også er overrepræsenterede i den statistik. Altså om de begår flere voldtægter end etniske danskere. Kilder: Kvinfo, Danmarks Statistik, Justitsministeriet, Det Kriminalpræventive Råd

Men ifølge Det Kriminalpræventive Råd tyder intet på, at stigningen har noget at gøre med, at der kom flere udlændinge til Danmark i 2015.

- Vi har ikke nogen forklaringer, der peger i retning af, at det hænger sammen med øget tilstrømning af flygtninge, siger Ingrid Soldal Eriksen, analytiker hos Det Kriminalpræventive Råd.

Hun forklarer, at stigningen i anmeldelser skyldes to andre forhold.

For det første har politiet siden 2015 ændret retningslinjer for, hvordan man registrerer de voldtægter, der bliver anmeldt til politiet. Det betyder, at flere anmeldelser om voldtægt i dag bliver talt med i politiets register end før 2015.

For det andet har politiet siden 2017 kørt en kampagne for at få flere til at anmelde voldtægter.

Derudover er der ikke belæg for overskriften på Pernille Vermunds blogindlæg "Hvorfor skal antallet af ofre for voldtægt stige?"

Der er nemlig ingen dokumentation for, at antallet af voldtægter er steget, selvom antallet af anmeldelser er steget, forklarer Ingrid Soldal Eriksen fra Det Kriminalpræventive Råd.

Hvert år laves en offerundersøgelse i samarbejde mellem Justitsministeriet, Københavns Universitet, Det Kriminalpræventive Råd og Rigspolitiet om voldtægter.

I den seneste offentliggjorte offerundersøgelse udgivet i 2018, oplyser 1,8 procent af de kvinder, der blev adspurgt til undersøgelsen i 2017, at de har været udsat for tvangssamleje eller forsøg derpå i perioden inden for de sidste fem år. Samtidig oplyser 0,4 procent af adspurgte kvinder, at de har været udsat for tvangssamleje eller forsøg derpå inden for det seneste år.

Det fremgår af offerundersøgelsen, at det svarer til et estimat på cirka 5.400 kvinder pr. år. Men med sikkerhedsintervaller er der ifølge Justitsministeriet tale om mellem 4.600 og 6.200 ofre pr. år, der bliver udsat for tvangssamleje eller forsøg derpå.

Anne-Julie Boesen Pedersen, der er chef i Justitsministeriets Forskningskontor, er en af forfatterne bag offerundersøgelsen. Hun siger til Detektor, at andelen af kvinder, der svarer bekræftende på at have været udsat for tvangssamleje eller forsøg derpå inden for de seneste fem år, har ligget højere de seneste år i undersøgelsen til sammenligning med tidligere.

Men alligevel kan man ifølge Anne-Julie Boesen Pedersen ikke konkludere ud fra den seneste offerundersøgelse, at der er sket en stigning i antallet af voldtægter de seneste år.

- Det tyder på en stigning i udsatheden, men da spørgsmålet dækker en periode på fem år, kan man ikke på den baggrund sige noget om tidspunktet for denne stigning, siger Anne-Julie Boesen Pedersen og uddyber: